**Književno djelo – karnevalizacija, mitologija i ekranizacija**

Na Filološkom fakultetu u Nikšiću, 17. aprila 2024. godine, u okviru Projekta Čitanje u obrazovnoj vertikali, realizovana je šesta panel diskusija pod nazivom Književno djelo – karnevalizacija, mitologija i ekranizacija. Panel diskusiju vodila je prof. dr Dušanka Popović, autorka i koordinatorka projekta, a uvodna izlaganja pripremile su dr Tamara Labudović, profesorica na Filološkom fakultetu i Lejla Bećirović, studentkinja master studija.

Dr Tamara Labudović istakla je specifinosti karnevala i karnevalizovane literature, između ostalog, familijarnost i kontakte bez ograničenja, maske koje izjednačavaju ljude, ekscentričnost i karnevalske saveze, profanaciju i karnevalski smijeh koji nije jednak humoru već ritualu kao težnji ka obnovi i smjeni, kao i stvaraoce u čijem djelu je ovaj postupak veoma prisutan i prepoznatljiv – od Mihaila Bahtina koji je ovaj pojam uveo u književnu teoriju kroz prikaz Rableovog djela u kojem otkriva vrhunac karnevalskog osjećanja svijeta u kojem se subverzivno brišu granice između visokog i niskog, ozbiljnog i smiješnog, umjetnosti i života i njegove karnevalske kulture uopšte, do karnevalizacije u djelu crnogorskog pisca Miodraga Bulatovića i tako predstavila „karnevalsko osjećanje sveta“ – koje se iz antičkih i srednjovekovnih iskustva svečarske, ritualne raskošnosti karnevala – preselilo u jezik i književnosti.

Govoreći o mitološko-ritualnoj semantici bajkeLejla Bećirović istakla je da su bajke riznica običajne prakse i vjerovanja kolektiva koji ih čuva, te da su one„mitovi u minijaturi“(Levi Stros), pri čemu se posebno osvrnula na ciklus junačkih bajki čija se semantika primarno sagledava s mitološko-ritualnog aspekta i obreda inicijacije. Takođe, govorila je o motivu najmlađeg brata i zadavanja teških zadataka koje mladoženja mora da ispuni da bi dobio ruku svoje nevjeste koji se pojavljuju u ciklusu bajki o svadbenim provjerama. Analizirajući motive u navedenim ciklusima i njihovu mitološko-ritualnu semantiku, ona ističe da bajke čine prostor za pronalaženje utjehe i nade u srećan kraj, nudeći istovremeno sliku svijeta i društvenih odnosa utkanih u splet fantastičnih i čudesnih motiva dajući, istovremeno, odgovore na mnoga egzistencijalna pitanja.

Prof. dr Dušanka Popović istakla je da, zapravo, mit i ritual možemo prepoznati kao tačke koje spajaju karnevalizaciju kao književni postupak i bajku kao fantastičnu književu formu, te da karneval, po svojoj suštini opštenarodan i određen samo zakonima karnevalske slobode, u kojem nema ograničenja i ne postoji podjela na izvođače i gledaoce – sam po sebipostaje čudesan, baš kao i svijet bajke, pa iako na drugačiji način, svejedno otkriva i otvara neke druge životne perspektive i budi nadu u bolji, ljepši i pravičniji svijet.

Najavljeno izlaganje o temi Derviš i smrt i njegova filmska adaptacija izostalo je zbog spriječenosti studenkinje Sare Šćepanovič da učesvtuje u panel diskusiji.

Da podsjetimo, s realizacijom projekta krenulo se 2023. godine polazeći od činjenice da je usvajanje, unapređivanje i očuvanje vještine čitanja kontinuirani proces koji započinje još u ranom djetinjstvu i u predškolskom periodu, a nastavlja se sistematskim opismenjavanjem u prvom ciklusu osnovne škole i daljim razvojem ove vještine u osnovnoj i srednjoj školi, pa i na akademskom nivou. Cilj projekta je da se na širem planu ukaže i podsjeti na značaj usvajanja i razvoja sposobnosti čitanja kao jedne od četiri komunikacijske aktivnosti jezika i veoma kompleksne i zahtjevne kognitivne vještine, koja, zajedno s pisanjem, čini srž prve od osam ključnih kompetencija za cjeloživotno učenje – kompetencije *pismenost.* Stoga je čitanje neophodno razvijati prvenstveno kroz proces formalnog obrazovanja, ali čitavog života. U realizaciju projekta uključeni su univerzitetski profesori, profesori u školama, studenti, a posredno i učenici i njihovi roditelji.

Link:

https://www.youtube.com/watch?v=5OqKR3BIfdk